Staande Applous | Herriemerrie | Bladsy 2
Terwyl ek dan nou vandag op Naasteliefde is, moet ek die voorbeeld noem.
Met die wat Kersfees op hande is, probeer elkeen wat kan 'n beroep op liefdadigheid doen. Ek lees gister van die Princess Alice-aannemingshuis wat dringend skenkings – veral in kontant nodig het. Hulle is terloops ook baie dankbaar vir die skenking van klere en speelgoed wat hulle gekry het, maar ongelukkig kos dit geld om die 40 jarige organisasie staande te hou. Hulle kort ook goed om brandboudjies te voorkom.
Sulke organisasies is ook afhanklik van vrywilligers om te help met die babas se versorging. As gevolg van die vakansie seisoen, het hulle minder vrywilligers as gewoonlik. Almal het 'n breuk nodig van tyd tot tyd en dit is nie onredelik dat mense die tyd van die jaar met hulle families wil deurbring nie.
Juis omdat hulle dit besef, meld daar blykbaar elke jaar die tyd 'n groep Moslemvrouens aan om hulle dienste aan te bied. Hulle staan dus in om vir mense 'n kans te gee om hulle Kersfees te vier.
Persoonlik vind ek dit 'n baie mooi gebaar en ek vir een het baie respek vir die Moslem Dames. Dit stel die vraag of Christen Dames vir die Moslems sal instaan wanneer Eid ens gevier word? Een hand was mos immers die ander en so word daar by alles uitgekom.
Op Wêreld Vigsdag, moet 'n mens seker 'n woord of wat oor Vigs sê. Die vraag is wat, aangesien ek uit ander dae se beurt ook daaroor gepraat het. Ek het al gepraat oor die stigma van Vigs, oor die voorkoming van Vigs, die vraagstukke van Vigs en ek is seker dat ek omonwonde diskriminering teen mense wat HIV positief is veroordeel het. Ek het selfs al sover gegaan om Vigs navorsing as 'n selfsugtige see uit te skel wat net meer en meer en meer soek. Dit laat maar min dinge oor wat ek nog op Rooistrikkie dag kan sê.
Toe val dit my by, iemand wat MIV positief is, gaan waarskynlik op een of ander stadium Vigs ontwikkel. Hulle gaan een of ander tyd doodgaan. Hulle gaan een of ander tyd so swak soos babas raak en hulle gaan versorging nodig hê. Daardie versorging sit beslis nie in elke Jan Rap en sy maat se broek nie.
Terwyl ek op my plundertog van Google se argiewe was, het ek hier en daar 'n skokkende foto van 'n Vigs lyer gesien. Dit is nie mooi, verwelkomende prentjies nie. Veral nie terwyl jy jou ontbyt eet nie. In die dae is die mense lelik uitgeteer. Baie van hulle het kankeragtige vergroeisel. Hulle het nie die krag om hulle eie monde af te vee nie. Ek neem aan dat wanneer Moeder Natuur roep, hulle nie veel beheer oor dit het nie.
As daar nog 'n bietjie genade vir hulle oor is, sal iemand hulle deur die laaste dae dra. Afvee wat afgevee moet word. Was, wat besmeer word. Hulle voer en laat drink. Aantrek, bad en versorg. 'n Werk van liefde, selfs as hulle geliefdes hulle die rug gekeer het. Sonder die beloning dat die pasient beter gaan word en by die deur uit loop.
Vir die versorgers van mense in 'n terminale fase van 'n siekte – ongeag dit Vigs, Tering, Cholera, Kanker of wat ookal dit is – kan ek net my hoed voor optel. Die familielede wat hulle eie vrese, voorbehoude of grillerigheid moet oorkom om die laaste daad van liefde te bewys. Die verpleegsters en hospice werkers wat nie terugstaan nie. Goed en wel, hulle word wel betaal, maar dit kan nie veel wees nie. Buitendien kan geld nie vergoed vir die genade wat hulle aan 'n lyer toon nie.
Wat kan'n mens nog vertel van die vrou of man wat sonder enige verpligting (hetsy deur liefde of werk) na die mense in haar (sy) gemeenskap omsien? Kry 'n mens groter naasteliefde as dit? Ek glo dat daar 'n spesiale plekkie in die hemel vir hulle is.
Breinvasbrand: Watter Vigs groep gaan waarskynlik weens 'n verlies aan fondse hulle werksaamhede moet staak in Januarie 2012?
Breinlosbrand: Olga het die antwoord gegee wat ek gesoek het met Umkhonto we Sizwe. Hoewel, Fokker is heeltemal reg dat Aboobaker Ismail die bevelvoerder was. Oliver Tambo het die aanval goedgekeur. Hoe de duiwel kan hy as 'n simbool vir vrede gesien word?
Geen mens kan 'n ander verkwalik omdat hulle ook maar 'n geldjie wil maak nie. Die lewe is duur en by die dag kom daar iets nuuts by waarvoor jy nie begroot het nie, waarvoor jy geen baat gaan vind nie, maar nogtans voor moet betaal. Mens moet maar die rieme dun sny en jou verstand gebruik om nog geld in te bring as jy kop bo water wil hou.
Dit is seker met die agtergrond dat 'n mens deesdae vir absoluut alles moet betaal. As ons wil eerlik wees is dit nie net die regering inhaligheid nie. Dit kom al 'n dekade of twee aan. Onthou die tyd wat 'n kind altyd 'n stukkie droëwors by die slaghuis oom gekry het? In my tyd was dit eerder die uitsondering as die reël. Net om een voorbeeld te noem. Daardie stukkies droëwors vreet blykbaar te veel aan die wins. Tog wonder ek of 'n paar rand se verlies hier en daar, jou nie op die einde van die dag meer in die sak kan bring nie.
Neem gastehuise as 'n voorbeeld. Fyn bestuur van inkomste en uitgawes is kritiek wanneer jy wil oorleef in 'n wisselvalige mark. Gaste huise poog graag om 'n huis weg van die huis te wees. Baie moedig die gaste aan om 'n glassie wyn of 'n bier aan die einde van die dag te drink ook – gewoonlik in die vorm van 'n "Honesty Bar". Jy skryf op wat jy drink en vereffen dit saam met jou rekening. Ek het nie elke dag drank in my lewe nodig nie, daarom gebruik ek die "gasvryheid" nooit nie.
Een van my gunsteling gastehuise doen nie moeite met so 'n kroeg nie. Hulle pak 'n verskeidenheid verversings in die yskas in die kamer en jy kan dit gebruik soos jy lekkerkry. Weereens gebruik ek dit nie, maar ek voel baie gemakliker om keer op keer van hulle dienste gebruik te maak. Waar ek gewoonlik eerder elke keer op 'n ander plek sou oorslaap.
Nou die dag neem ek my een band in, omdat dit deesdae vinnig papperig word. Die kere wat ek so iets laat na-gaan het, het dit my R50 uit die sak gejaag. Die dag, by 'n plek waar ek gewoonlik nie kom nie, maak hulle dit verniet vir my reg. Raai waar sal ek voortaan my bande gaan koop?
Die norm is deesdae dat dokters 'n bybetaling vereis – selfs nog voordat jy die dokter sien. Al daardie R20 – R100 maak seker 'n vet verskil op die einde van die dag. Tog voel ek dat die dokter wat dit nie vra nie, meer in my as pasient belangstel as in my beursie. Asof die persoon 'n dokter geword het om mense te help en nie ryk te word nie.
Mense is geregtig daarop om betaal te word vir goedere of dienste wat hulle verskaf het. Ek aanvaar dit so. Daar is egter meer as net aanvaarding vir die wat nie op betaling vir alles aandring nie. Respek dalk? Miskien net innige waardering.
Breinvasbrand: Wie sing "She work's hard for her money"?
Breinlosbrand: Olga was reg met Fikile Mbalula.
Les in Hande Tuis
Hierdie is een van my gunsteling vertellinge en ek hoop ek het dit nog nie vertel nie.
Klippie se gedagtes oor geweld teen vroue het my aan dit laat dink. Ek vertel dit oor op hoorsê en kan dus nie vir die waarheid daarvan instaan nie. Ek het dit egter van 'n baie betroubare bron verneem – een wat ek glo nie so 'n storie uit die duim uit sal suig nie.
Daar was 'n predikant in Durban gewees, 'n blok van 'n man. Boonop van Duitse afkoms en met tye net so bruusk en bombasties soos 'n Duitser kan wees. Boonop was die man geseën met 'n baie kort humeur.
Die Saterdagmiddag daag daar 'n vrou op om die hoeveelste keer te kla dat haar man haar slaan. Hy het al hoeveel keer met die man gepraat, maar as predikant het hy darem ook sy plig. Hy nooi toe dus die vrou in, kry iemand om haar te versorg en val toe in die pad om met die man te gaan praat.
By die mense se huis klop hy nog ewe ordentlik aan die deur. Die man het blykbaar oopgemaak en die predikant gul ingenooi. Die predikant het blykbaar nie een woord gesê nie, maar die man 'n opstopper gegee dat hy daar trek.
Soos ek verstaan was dit die laaste keer wat hy sy hande vir sy vrou gelig het.
Van redder tot . . .
Ek dink ek verkeer onder 'n wanindruk – seker die erfenis van Apartheid. Iewers het ek die idee gekry dat Polisiemag daar is om die onskuldiges en veral die weerloses te beskerm. As deel van die verantwoordelikheid, moet hulle diegene wat ander in gevaar stel uit die samelewing verwyder. Sodoende word veiligheid van die wetsgehoorsame burgers gewaarborg.
Ons weet dat dit nie heeltemal so eenvoudig is nie, veral nie in die tyd en ruimte waarin ons lewe nie. Ons sit almal in tronke en bid elke aand opreg dat ons nie die hoofberig in more se koerant sal wees nie. Die polisie is self ook maar goed vervuil met misdadigers en mens is amper nie meer seker wie nou eintlik gevrees moet word nie. Net toe ek dink die polisie kan nie nog laer daal nie, verras die mense in blou my weer.
Annari du Plessis (43) van die organisasie Crossroads in Vanderbijlpark het 'n 13 jarige meisie verlede week gered uit 'n huis waar sy 'n seksslaaf was. Sy was blykbaar deur 17 mans verkrag. Soos die wet vereis, het sy 'n saak by die polisie aanhandig gemaak. Soos deesdae die geval blyk te wees, het hulle geweier om die saak te aanvaar. Hulle het wel geëis dat Du Plessis die kind in hulle sorg laat. Sy het soos enige regdenkende mens geweier, wie weet wat hulla aan die arme kind sou doen. Du Plessis was voorheen in die polisie.
Vrydag het die polisie vir Du Plessis gearresteer omdat sy glo die polisie in die uitvoer van hulle pligte verhinder het. Wat op aarde? Wat wou die polisie met die kind gedoen het? Terug "huis" toe gevat het of net voortgegaan het waar die ander opgehou het? Du Plessis was die hele naweek aangehou en sou gister in die hof verskyn het. Ek wonder hoeveel van die 17 mans wat die kind verkrag het, was ook die naweek in die tronk. Ek raai nie een nie, die polisie wat te besig om hulle toorn op Du Plessis uit te haal.
So dikwels word daar gewonder hoekom mense dikwels 'n blinde oog draai na diegene wat hulp benodig? In plaas dat jy 'n medalje verdien vir jou heldedaad, gaan jy tronk toe. As die polisie dan nog beskermers is, wonder ek wie beskerm hulle? Beslis nie die gemeenskap nie. As dit dan die norm is en jy in elk geval tronk toe gaan, wonder ek of 'n mens dit nie die moeite werd moet maak nie. Reken self met die 17 rotte af en dan weet jy immers hoekom jy gearresteer is.
Anneri du Plessis is my held vir die week. Ek hoop sy vat ook die minister van polisie hof toe vir miljoene.
Gaan die belaglikheid ooit einde kry?
Breinvasbrand: Wie is in 1995 deur Nelson Mandela as die eerste Nasionale Kommissaris van die nuwe Suid Afrikaanse Polisie Diens aangewys?